তাঁর সমসাময়িক বোলাররা যেখানে ক্রমেই এগিয়ে গিয়েছেন, সেখানে মাশরাফিকে কাটাতে হয়েছে মাঠে নামার প্রতীক্ষায়। মাশরাফির আগের বছর অভিষিক্ত ভারতীয় পেসার জহির খান ২০০ ম্যাচে নিয়েছেন ২৮২ উইকেট, ২০০২ সালে অভিষেক হওয়া ইংলিশ পেসার জেমস অ্যান্ডারসন ১৯৪ ম্যাচে নিয়েছেন ২৬৯ উইকেট। প্রতিভা বিচারে জহির-অ্যান্ডারসনদের চেয়ে কোনো অংশে পিছিয়ে ছিলেন না মাশরাফি। তবুও ম্যাচ-উইকেট সংখ্যায় তাদের চেয়ে পিছিয়ে থাকতে হয়েছে কেবল চোটের কারণেই।